Príloha č. 2:  Súčasný stav na celosvetovej úrovni 

Slovensko  v rámci Európy, patrí k posledným krajinám, kde nebola zriadená jednotka pre riešenie počítačových  bezpečnostných incidentov. Na opačnej strane spektra stoja technologicky vyspelé krajiny s veľmi silne rozvinutým povedomím v oblasti informačnej bezpečnosti – Nemecko, Rakúsko, Fínsko, Holandsko a zo zámorských USA.

Nemecko
	V rámci Nemecka sa úspešne etablovalo viacero organizácií typu CERT, počínajúc vládou vytvoreným národným CERT-Bund (sekcia 121 v rámci BSI, Bundesamt fűr Sicherheit in der Informationstechnik, spadajúci pod Ministerstvo vnútra), CERT-Bw (súčasť ministerstva obrany, zabezpečujúca služby pre armádne zložky a vládu), cez akademické zoskupenia (DFN-CERT), až po súkromný sektor (Mcert, určený pre potreby malých a stredných firiem) a občanov (Bűrger-CERT). Jednotlivé organizácie nie sú navzájom hierarchicky podriadené.
	Ako modelový príklad možno vziať CERT-Bund, ktorý v súčasnosti poskytuje služby určené pre vládne zložky. Tvorí centrálne, nepretržite dostupné kontaktné miesto pre bezpečnostné záležitosti, týkajúce sa IKT spolkovej vlády. Získava, spracováva a ďalej distribuuje informácie o bezpečnostných chybách a incidentoch, ktoré nimi boli spôsobené. Poskytuje poradenstvo pri vyšetrovaní takýchto incidentov a náprave vzniknutých škôd. Koordinuje tiež spracovávanie informácií o škodlivom kóde aktuálne sa šíriacom na Internete. V neposlednom rade vydáva aj vlastné oznámenia o chybách a vhodných protiopatreniach. Je taktiež národným kontaktným miestom z hľadiska medzinárodnej spolupráce.
	Vzhľadom na svoju relatívne dlhú existenciu môže CERT-Bund slúžiť ako vhodný model pre novovznikajúce CERT-y (a teda aj pre Slovensko). V súčasnosti  je personálne zabezpečenie CERT-Bund na úrovni 10 ľudí.
	V rámci projektov iniciovaných a podporovaných CERT-Bund je vhodné spomenúť projekt SIRIOS - ide o modulárny aplikačný framework na spracovávanie bezpečnostných incidentov a chýb, ktorý je navyše k dispozícii pod licenciou GPL(General Public License), čím sa stáva zaujímavým aj z pohľadu novovznikajúcich CERT-ov.
	Služby poskytované štátnej správe sú však iba jednou zo zložiek globálneho problému informačnej bezpečnosti. Vzhľadom na extrémne rýchly nárast využívania informačných systémov vo verejnom i súkromnom sektore sa aj radoví občania stávajú súčasťou problému, ale aj jeho riešenia. Ako už bolo spomenuté v predošlom texte, nezanedbateľnou súčasťou komplexného systému sú organizácie zamerané na malé a stredné firmy (Mcert) či občanov (Bűrger-CERT). Tieto majú v kompetencii práve tie skupiny obyvateľstva a podnikovej sféry, u ktorých je často  bezpečnosť „až na poslednom mieste“, a teda ktoré sú veľmi ľahko zraniteľnými. 
	Spolupráca jednotlivých CERT-ov v rámci Nemecka je formálne či menej formálne organizovaná na viacerých úrovniach – na jednej strane je to tzv. CERT-Arbeitsgruppe, čo je neoficiálna voľná pracovná skupina zhruba tridsiatich nemeckých CERT-ov, alebo tzv. CERT-Verbund, tvorený menším počtom členov, no s oveľa užšou spoluprácou a formálnejšou štruktúrou.
	Na medzinárodnej úrovni spolupracujú nemecké CERT-y s mnohými ďalšími organizáciami, či už je to spomínané zoskupenie FIRST, alebo európske zoskupenie European Governmental CERT-Group (EGC), ktoré združuje vládne CERT-y viacerých európskych krajín.
Rakúsko
Rakúsky projekt CIRCA (Computer Incident Reponse Coordination Austria) je rozsiahlym projektom systému včasného varovania. Ide o partnerský projekt verejného (zastrešeného BKA,  Bundeskanzleramt) a súkromného sektoru (ISPA, Internet Service Providers Austria).
	Pod týmto názvom sa skrýva viacero rôznych aktivít, medzi ktoré patrí boj proti škodlivému kódu šíriacemu sa v rámci počítačových sietí, phishingu či útokom typu (Distributed) Denial of Service a taktiež tvorba nástrojov, plánov a odporúčaní pre krízový manažment. Dve zložky tohto projektu navzájom komunikujú pomocou zabezpečených kanálov. Medzi striktné požiadavky patrí napríklad tá, že zástupcovia jednotlivých menších skupín majú byť takí ľudia, ktorí majú kompetencie a právomoci na získané informácie o incidentoch v prípade potreby okamžite aktívne reagovať – teda nie (napríklad) členovia helpdesk alebo osoby určené na vzťah s verejnosťou.

Fínsko
Podobne ako v Nemecku, aj vo Fínsku existuje viac organizácií typu CERT. Zatiaľ čo pre akademickú sféru  existovala organizácia tohto typu už relatívne dávno, národný CSIRT označovaný ako CERT-FI vznikol až v roku 2002. Významným aktívom pre túto organizáciu bol a je fakt, že zakladajúca organizácia, FICORA má regulačnú právomoc v oblasti telekomunikácií. Za dobu svojej existencie sa podarilo CERT-FI dosiahnuť viaceré významné úspechy, ktoré by mali byť cieľom väčšiny organizácií podobného zamerania.
	Na druhej strane, rýchly vývoj poukázal aj na viaceré nedostatky – počínajúc silne podhodnoteným personálnym zabezpečením – pre budúcnosť sa počíta s 18 zamestnancami – až po neudržateľnosť dovtedajšieho systému financovania. Zatiaľ čo dosiaľ bol CERT-FI financovaný výhradne zo zdrojov z oblasti telekomunikácií, v súčasnosti dochádza k prerozdeleniu financovania medzi telekomunikácie a energetiku.
	Medzi plánované kroky a služby patria okrem tradičných (akými je zvyšovanie dôvery a povedomia medzi klientmi či medzinárodnými partnermi, či rozširovanie kontaktnej siete) napríklad aj celonárodná sieť honeynet, systém na automatizované spracovávanie, korelovanie a redistribúciu informácií o útokoch a systémy na spätnú analýzu škodlivého kódu.
USA
Z pôvodného tímu, založeného ako reakcia na jeden konkrétny bezpečnostný incident, vznikla postupom času komplexná organizácia plniaca množstvo úloh v oblasti informačnej bezpečnosti:
•	Poskytuje spoľahlivý, dôveryhodný kontaktný bod pre prípady ohrozenia.
•	Sprostredkúva komunikáciu medzi expertmi spolupracujúcimi pri riešení bezpečnostných problémov.
•	Slúži ako centrála pre identifikáciu a nápravu bezpečnostných chýb v počítačových informačných systémoch.
•	Udržuje tesnú spoluprácu s výskumnými centrami a tiež podporuje vlastný výskum v oblasti bezpečnosti existujúcich systémov.
•	Prostredníctvom proaktívnych prostriedkov zvyšuje povedomie a chápanie záležitostí týkajúcich sa informačnej a počítačovej bezpečnosti v rámci spoločnosti.

V roku 2003 bol etablovaný US-CERT, ako verejno-súkromné partnerstvo medzi Department of Homeland Security (oddelenia National Cyber Security Division) a CERT/CC s cieľom zlepšiť pripravenosť a možnosti reakcie na kybernetické útoky v rámci USA. Táto inštitúcia poskytuje tiež možnosť priameho kontaktu medzi občanmi, obchodnými či inými organizáciami a vládou v otázkach informačnej bezpečnosti.

Obr. 1  Pokrytie európskych krajín organizáciami typu CERT/CSIRT